༣༨༣༽༄། ། བསླབ་གསུམ་རྒྱན་གྱིས་མཛེས་པའི་བུ་གཅིག་མི་ཐུབ་ཟླ་བ་ལ་གདམས་པ། ། »» བླ་མ་དམ་པའི་ཐུགས་ཀྱི་སྲས། ། བསྒྲུབ་པ་གཙོར་མཛད་དད་པ་ཅན། ། བསླབ་གསུམ་རྒྱན་གྱིས་མཛེས་པ་ཡི། ། བུ་གཅིག་མི་ཐུབ་ཟླ་བ་ལ། ། ཀུ་རེ་ཀྱལ་ཀ་ཟུར་ཙམ་ཞུ། ། བདེ་གསལ་མི་རྟོག་ཞེ་འདོད་ཀྱིས། ། བླ་མ་དམ་པ་མ་སྤངས་སམ། ། ལུས་ངག་ཡིད་གསུམ་བྱེ་བྲག་གིས། ། འདུས་མ་བྱས་དང་མ་བྲལ་ལམ། ། བསླབ་གསུམ་གཅེས་པའི་ཙབ་ཙུབ་ཀྱིས། ། རང་བྱུང་གཤིས་ལས་མ་གཡོས་སམ། ། བླ་མའི་འདུག་ལུགས་མ་གོ་བས། ། ངོ་སྲུང་སྡུག་ལ་མ་བསྐྱལ་ལམ། ། གྲོགས་དང་འབྱར་ལ་མ་རེག་པས། ། ཁ་ཉེན་དབང་ཆུང་མ་བསྒྲུབས་སམ། ། རང་སེམས་རྣམ་དག་ནམ་མཁའ་འདྲ། ། ཡོན་ཏན་མུ་མཐའ་མེད་པ་ཡི། ། བླ་མ་མཆོག་དང་མ་བྲལ་ན། ། ཡོན་ཏན་སྤྲིན་ཚོགས་འུབས་ཀྱིས་མཆི། ། རང་གཞན་གཉིས་མེད་ལྷུན་གྱིས་གྲུབ། ། འདུས་མ་བྱས་དང་མ་བྲལ་བས། ། དུས་གསུམ་རྒྱལ་བ་ཐམས་ཅད་ཀྱིས། ། རང་དོན་གཞན་དོན་ལྷུན་གྱིས་གྲུབ། ། གཤིས་ཉིད་དོན་དང་མ་བྲལ་ན། ། ཉོན་མོངས་རྣམ་དག་རང་སར་དག། ཟག་པ་མེད་པའི་ཚུལ་ཁྲིམས་ལ། ། དུས་གསུམ་འཕགས་པ་ཀུན་གྱིས་བསྔགས། ། བླ་མ་སྟོང་ཉིད་སྙིང་རྗེའི་བདག། རི་རབ་གསེར་གྱི་ངོས་དང་འདྲ། ། མཐོ་དམན་བྱ་བ་གང་བྱས་ཀྱང་། ། ཐུགས་དགོངས་རྫོགས་ཤིང་གཅེས་པར་མཆི། ། ཕ་མ་གཉེན་འདུན་གྲོགས་བཤེས་ཀྱིས། ། ཁུར་འཁུར་བརྩེ་སེམས་ཡོད་གྱུར་ན། ། མངའ་བདག་སྲོང་བཙན་སྒམ་པོ་ཡིས། ། གདན་ཐོག་གཅིག་ནས་བོད་ཁམས་བསྐྱངས། ། བུ་གཅིག་གཅེས་སེ་དམ་པ་ཁྱེད། ། གོང་མའི་གོ་འཕང་ཐོབ་བཞེད་ན། ། གོང་མ་རྣམས་ཀྱི་རྣམ་ཐར་འདི། ། ལྟ་བས་ཁོང་དུ་ཆུད་ཙ་ན། ། བླ་མར་ཤེས་པས་སངས་རྒྱས་མཐོང་། ། དམ་ཆོས་འདི་ཡི་ཉམས་ལེན་གྱིས། ། དགེ་བ་གསུམ་པོ་མངོན་དུ་འགྱུར། ། ལྷན་གཅིག་གནས་པའི་གྲོགས་མཆེད་ལ། ། དྲིན་བཞག་དྲིན་བརྩི་མ་བྱས་ཤིང་། ། ཡོན་ཏན་བརྗོད་ན་གྲགས་སྙན་འཕེལ། ། འཇིག་རྟེན་མགོན་པོ་རིན་ཆེན་གསུང་། ། འདི་ལྟར་ཉམས་སུ་བླང་བར་ཞུ། ། མ་འཐད་ན་ཡང་བཟོད་པར་གསོལ། ། རི་ཁྲོད་ལ་འགྲོ་ཐབས་ལམ་ཇི་ལྟར་ཉམས་སུ་ལེན། ཞུས་པས་འདི་མཛད་པའོ། ། ། ། ««